<classify> Serikali imelieleza Bunge kuwa shilingi bilioni 32 zimetumika kupunguza umasikini kupitia Mpango wa Kupunguza Kaya Masikini Tasaf tangu ulipoanza kutekelezwa.Waziri wa Nchi Ofisi ya Rais Utumishi wa Umma na Utawala Bora, George Mkuchika amesema bungeni mjini Dodoma kuwa, shilingi 7, 240, 498, 800 - zimetumika kwenye miradi ya kutoa ajira za muda.Amesema, shilingi bilioni 25.24 zimetumika kwa ruzuku kwa ajili ya elimu na afya, shilingi milioni 464- zimetumika kwa ruzuku kwa vikundi vya kukuza uchumi wa kaya.Wabunge wameelezwa kuwa, mpango wa Tasaf unatekeleza kwa awamu kwenye halmashauri zote Tanzania bara na Zanzibar na utakamilika mwaka 20202023. Waziri Mkuchika amesema, jumla ya kaya milioni 1.1 zenye jumla ya watu takribani milioni tano zimeandikishwa kwenye vijiji, mitaa na shehia 9,986 kote nchini.Amesema, kwa upande wa Zanzibar, Unguja na Pemba jumla ya kaya 32,262 kutoka katika Shehia 168 zimenufaishwa na mpango huo. Kwa mujibu wa Waziri Mkuchika kaya 18,092 ni kutoka Unguja na 14,164 ni za Pemba. ...lakini pia nataka niwapongeze walengwa wa Tasaf Unguja na Pemba. Katika Nchi yetu, mikoa inayoongoza kwa kufanya vizuri miradi ya Tasaf ni mikoa ya Unguja na Pemba. Na kwa maana hiyo nataka nimpongeze Waziri mwenzangu Mohammed Aboud Mohammed anayesimamia Tasaf kule Pemba na Zanzibar ambaye anamsaidia Makamu wa Rais ambaye ndiye Waziri mwenye dhamana ya Tasaf Zanzibar amesema Mkuchika kabla ya kujibu swali la nyongeza na Mbunge wa Viti Maalum Chadema, Cecilia Pareso.  <topic>: KITAIFA 